Vlakfontein-moorde: Verdagte dood aangetref  Vusi Ernest Mabaso (Foto: Simphiwe Mbokazi/ANA Photo) Een van die verdagtes wat verdink word van die moord op sewe lede van die Khoza-familie van Gauteng, het glo sy eie lewe geneem. Ernest Vusi Mabaso (27) is dood aangetref in ŉ polisiesel. Hy en sy medebeskuldigde, Fita Khupe (60), was veronderstel om vandag weer in die hof te verskyn in verband met die moorde. Khupe en Mabaso is in hegtenis geneem nadat die polisie in Oktober 2018 op die liggame van vier kinders en drie volwassenes afgekom het by hul huis in Vlakfontein in die suide van Johannesburg. Mabaso het ook tereggestaan op drie bykomende aanklagte van verkragting. Mabaso het aangevoer die moorde was ŉ wraakaanval op die familie deur Khupe. Die huis waar die sewe gesinslede vermoor is. Foto: Itumeleng English/ANA Hy het tydens ŉ vorige hofverskyning gesê hy is deur sy medebeskuldigde gedwing om die moorde te pleeg en het dit gedoen omdat hy vir sy lewe gevrees het. Volgens Mabaso het Khupe hom gedwing om een van die kinders te verkrag voordat hy hulle vermoor het. Mabaso is in Nelspruit, Mpumalanga, gebore en het in 2012 ŉ onderwysdiploma aan die Noordwes-Universiteit verwerf. Hy was werkloos ten tyde van sy inhegtenisneming. Maroela Media het vroeër berig bure het op 29 Oktober by die polisie oor ŉ onaangename reuk gekla wat van die Khoza-familie se huis in Vlakfontein gekom het. Nadat beamptes ŉ deur afgebreek het, het hulle op sewe liggame onder hopies sand in die huis en in ŉ buitekamer afgekom. Daar was bloedspatsels teen die mure.